Diari Oficial de la Generalitat Valenciana


Sumari del DOGV 5631, del 02-11-2007 (2007/13209)

ORDE de 25 d'octubre de 2007, de la Conselleria de Justícia i Administracions Públiques, per la qual es regulen i convoquen les ajudes per a l'adquisició d'equips i tecnologia de la informació i la comunicació per a l'accés a la societat de la informació de persones amb discapacitat, per a afavorir la seua inclusió digital, dins del marc d'Avantic per a l'any 2007 (ACCESTIC).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5631

Data del DOGV
:   02-11-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/13953


Data del document
:   25-10-2007

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * discapacitat
    * informàtica

ORDE de 25 d'octubre de 2007, de la Conselleria de Justícia i Administracions Públiques, per la qual es regulen i convoquen les ajudes per a l'adquisició d'equips i tecnologia de la informació i la comunicació per a l'accés a la societat de la informació de persones amb discapacitat, per a afavorir la seua inclusió digital, dins del marc d'Avantic per a l'any 2007 (ACCESTIC). [2007/13054]
El 12 de maig de 2004, el president de la Generalitat va presentar la nova estratègia del Consell en matèria de telecomunicacions avançades i de consolidació de la societat tecnològica i del coneixement a la Comunitat Valenciana, Avantic 2004-2010, integrada pel Pla Estratègic Valencià de Telecomunicacions Avançades (PEVTA) i pel Pla Estratègic per a la Consolidació de la Societat Tecnològica i del Coneixement en la Comunitat Valenciana (PETIC), a més de tres programes horitzontals que tracten, respectivament, de la gestió avançada del coneixement, la I+D+i en TIC i l'estructura orgànica i funcional del conjunt d'AVANTIC.
Dins de les línies d'actuació del Pla PETIC ?universalització de l'accés a la societat tecnològica i del coneixement- es preveu la realització d'accions de suport a la integració en la societat tecnoactiva d'aquelles persones amb dificultats d'accés a les TIC (físiques, psíquiques o sensorials), per a recrear les condicions necessàries perquè qualsevol ciutadà/na puga tindre accés al coneixement i estar en condició d'exercir el seu dret a la comunicació tecnològica a través de les TIC en totes les seues esferes vitals: personals, afectives, laborals, acadèmiques, professionals, etc. (principi d'accessibilitat). En conseqüència, es contempla la posada en marxa d'un conjunt de mesures amb l'objectiu de garantir la inclusió en la societat de la informació de la ciutadania, en general, i de les persones amb discapacitat, en particular, perquè, a través de l'ús de les noves tecnologies, s'aconseguisquen la seua integració social, la millora de la qualitat de vida i es puga combatre l'exclusió digital.
Dins del marc estatutari, l'article 19 de l'Estatut d'Autonomia de la Comunitat Valenciana atribuïx a la Generalitat, en l'àmbit de les seues competències, l'impuls d'un model de desplegament equitatiu, territorialment equilibrat i sostenible, basat, entre altres fonaments, en la plena integració en la societat de la informació, alhora que reconeix el dret d'accés dels valencians i les valencianes a les noves tecnologies i que la Generalitat execute polítiques actives que impulsen la formació, les infraestructures i la seua utilització.
Com a corol·lari a eixe deure d'impuls i de reconeixement d'eixe dret, l'article 49.3 de l'Estatut d'Autonomia assenyala que la Generalitat té també competència exclusiva, sense perjuí del que disposa la legislació de desplegament de l'article 149 de la Constitució i, si fa el cas, de les bases i ordenació de l'activitat econòmica general de l'Estat, sobre el "Règim de les noves tecnologies relacionades amb la societat de la informació i del coneixement".
En concret, i de forma especial, l'article 67 de la Llei 11/2003, de 10 d'abril, de la Generalitat Valenciana, sobre l'Estatut de les Persones amb Discapacitat, establix que l'administració de la Generalitat fomentarà l'accés de les persones amb discapacitat a les noves tecnologies i a la societat de la informació, mandat imperatiu que ha de entendre's i ser executat en el context que crea dita llei sobre l'accessibilitat en els sistemes de comunicació sensorial i ajudes tècniques destinades a eixa finalitat. Tot això, d'acord amb el principi general previst en l'article 4 ?el principi d'igualtat d'oportunitats- mitjançant el qual es garantirà l'accés de les persones amb discapacitat als béns i recursos generals de la societat, si cal, a través de recursos complementaris i, en tot cas, a eliminar tota forma de discriminació i limitació que siga aliena a la condició pròpia de dites persones.
D'altra banda, un conjunt de normes de l'Estat avalen la necessitat fer efectiva l'accessibilitat de les persones amb discapacitat a la informació proporcionada per estos mitjans electrònics, informàtics i telemàtics; en este sentit el Consell de Ministres, del dia 4 de novembre de 2005, va aprovar el Pla Avança, un dels eixos del Programa Enginy 2010 posat en marxa pel Govern per a impulsar l'I+D+i, amb l'objectiu de desplegar la societat de la informació i del coneixement (SIC) a Espanya i la convergència amb Europa i entre les comunitats autònomes. Així mateix, el Pla Avança s'orienta a aconseguir l'adequada utilització de les tecnologies de la informació i les comunicacions (TIC) per a contribuir a l'èxit d'un model de creixement econòmic basat en l'increment de la competitivitat i la productivitat, la promoció de la igualtat social i territorial i, també, la millora del benestar i de la qualitat de vida de la ciutadania.
En este conjunt normatiu cal destacar les previsions d'adaptació i l'impuls d'actuacions per a integrar les persones amb discapacitats de la Llei 34/2002, d'11 de juliol, de Servicis de la Societat de la Informació i del Comerç Electrònic i la Llei 59/2003, de 19 de desembre, de Firma Electrònica, dirigida a desplegar les tecnologies i aplicacions per a les persones amb necessitats especials a fi d'afavorir el seu accés a la societat de la informació.
Igualment, la promulgació de la Llei 51/2003, de 2 de desembre, d'Igualtat d'Oportunitats, no Discriminació i Accessibilitat universal de les Persones amb Discapacitat; de la Llei 39/2006, de 14 de desembre, de Promoció de l'Autonomia Personal i Atenció a les Persones en Situació de Dependència i del Reial Decret 366/2007, de 16 de març, pel qual s'establixen les Condicions d'Accessibilitat i No Discriminació de les Persones amb Discapacitat en les seues Relacions amb l'administració General de l'Estat, ha suposat un pas més, igualment transcendental, cap a l'objectiu de garantir i fer efectiu el dret a la igualtat d'oportunitats de les persones amb discapacitat d'acord amb els articles 9.2, 10, 14 i 49 de la Constitució.
Finalment, la creació d'una línia de subvenció denominada «ACCESTIC» l'objectiu de la qual és l'aplicació de les tecnologies de la informació i la comunicació per a eliminar les barreres que dificulten l'accés de les persones amb algun tipus de discapacitat a la societat de la informació i del coneixement - amb l'objectiu d'acció consistent en la concessió d'ajudes a/i per a les persones amb discapacitat, per a adquisició d'equips o programes orientats als diversos col·lectius de persones amb necessitats especials per a facilitar el seu accés als sistemes d'informació ?, constituïx l'eix d'actuació sobre el qual es pretén incidir a través de la present Orde.
Amb estes mesures s'afavorix l'accessibilitat (entesa com la possibilitat de tindre accés a un recurs) alhora que es possibilita a les persones, amb problemes o sense de mobilitat o de percepció sensorial, que comprenguen un espai, s'hi integren i comuniquen els seus continguts.
Per tot això, la conselleria de Justícia i Administracions Públiques convoca estes ajudes encaminades a possibilitar l'adquisició d'equips i tecnologia adequats per a facilitar la integració social de les persones amb discapacitat.
Així, doncs, en virtut de tot el susdit, d'acord amb el que establix la Llei 38/2003, de 17 de novembre, General de Subvencions i fent ús de les facultats que m'atorga l'article 28 de la Llei 5/1983, de 30 de desembre, del Consell - en la redacció donada per la Llei 12/2007, de 20 de març, de la Generalitat, de modificació de la Llei 5/1983, de 30 de desembre, de Govern Valencià-, i a proposta de la Direcció General de Modernització,
ORDENE
Article 1. Objecte
Es convoquen ajudes econòmiques per a l'adquisició d'equips i tecnologia innovadora adequats per a facilitar l'accés a la societat de la informació de les persones amb algun tipus de discapacitat, a fi d'aconseguir la seua integració social i evitar la seua exclusió digital i millorar, amb això, la seua qualitat de vida.
Article 2. Característiques i modalitats de les ajudes
1. Les ajudes que es convoquen mitjançant la present Orde tenen la modalitat de subvenció, i podran sol·licitar-se per a l'adquisició dels equips i tecnologia innovadors dirigits a la integració social de les persones amb discapacitat en l'exercici 2007.
2. El procediment de concessió serà el de concurrència competitiva.
3. Les subvencions regulades a través d'esta orde s'inclouen dins de la tipologia d'Intervenció per a la Inserció Social, la qual assolix els fins següents:
a) Integració laboral.
b) Integració social amb l'entorn.
c) Reforç del desplegament i l'autonomia personal.
Article 3. Classe de projectes i actuacions finançats
Els projectes i actuacions objecte de les ajudes se subsumiran en els tipus següents:
1. Adquisició de primers equips.
a) Equipament per a accedir a les telecomunicacions.
b) Equipament per a facilitar l'accés a l'ordinador o a Internet.
c) Equipament per a facilitar la comunicació augmentativa o alternativa.
d) Equipament per a facilitar el control de l'entorn.
2. Adquisició d'elements dirigits a complementar i/o ampliar la prestació social d'altres equips, a fi d'augmentar la prestació social.
Article 4. Àmbit subjectiu
Les ajudes regulades en la present Orde es classifiquen en institucionals i individuals:
1. Les ajudes institucionals tindran com a beneficiàries a entitats sense ànim de lucre, la finalitat primordial o única de les quals, siga l'atenció a persones amb discapacitat; i es dirigiran a possibilitar la realització de projectes de la implementació de la qual es beneficie, directament, una pluralitat de persones físiques amb algun tipus de discapacitat.
2. Les ajudes individuals es destinaran a l'atenció de les persones físiques amb deficiències de caràcter motor, sensorial o psíquic / intel·lectual a fi de facilitar el seu accés a la societat de la informació mitjançant la seua introducció en l'ús de les noves tecnologies com a mitjà idoni per a aconseguir la inclusió social.
Article 5. Import de les ajudes
1. L'import global màxim destinat a esta convocatòria és de 300.000 euros, dels quals el 70% (210.000 euros) prové de finançament europeu corresponent al FEDER (mainstream) i l'altre 30% (90.000 euros) prové de la Generalitat. De l'import global, es destinaran 180.000 euros al grup de persones físiques i la resta per al grup de les persones jurídiques.
2. Les ajudes econòmiques regulades en esta convocatòria es concediran a càrrec dels pressupostos de la Generalitat per a l'exercici 2007, aplicació econòmica 14.36.46.491.05.0, línia de subvenció T6746000, denominació «ACCESTIC».
3. En el cas que no s'esgote l'import reservat a qualsevol dels dos grups de persones beneficiàries, l'import sobrant s'incorporarà a l'altre grup.
4. L'import màxim a adjudicar per cada sol·licitud no podrà ser en cap cas superior a l'import de la o les factures presentades.
Article 6. Exclusions i denegacions
1. Queden expressament exclosos d'estes ajudes els conceptes següents:
a) Les obres de reforma de l'edifici o habitatge que es requerisquen per a la instal·lació i/o adaptació de l'equip objecte d'esta subvenció.
b) Els equipaments tecnològics convencionals (ordinadors, programari estàndard, mobiliari, etc.) que no incorporen cap adaptació per a les persones amb discapacitat.
c) L'adquisició d'equips realitzada amb data anterior a l'1 de gener de 2007.
2. Podrà ser motiu de denegació de l'ajuda sol·licitada, que la persona o entitat beneficiària haja incorregut en qualsevol dels incompliments indicats en l'article 47.9 del Text Refós de la Llei d'Hisenda Pública respecte de les ajudes concedides en exercicis anteriors, sempre que dites circumstàncies s'hagueren constatat per resolució ferma dictada prèvia tramitació del corresponent procediment en què s'haja donat audiència a l'entitat interessada i no hagen transcorregut més de cinc anys des de la seua fermesa.
Article 7. Requisits
Les persones o entitats sol·licitants de les ajudes hauran de reunir, al terme del termini de presentació d'instàncies, els requisits següents:
1. Persones jurídiques:
a) Inscripció en el Registre d'Entitats, Centres i Servicis de la conselleria de Benestar Social de la Generalitat.
b) Tindre per funció principal o única l'atenció a persones amb discapacitat, i idoneïtat d'allò que s'ha sol·licitat per a cobrir la necessitat plantejada per l'entitat sol·licitant.
2. Persones físiques:
a) Reconeixement de la condició legal de minusvalidesa amb un grau igual o superior al 33%.
b) Existència de deficiències de caràcter motor, sensorial o psíquic/intel·lectual en la persona sol·licitant que impedisquen o dificulten el seu accés a la societat de la informació.
c) Que la sol·licitud estiga referida a elements relacionats amb les necessitats accessibilitat a la societat de la informació, excloent els que signifiquen una millora en
d) La casa/edifici que no estiga directament relacionada amb els impediments físics, sensorials o psíquic/intel·lectuals assenyalats.
e) Idoneïtat d'allò que s'ha sol·licitat per a cobrir la necessitat que planteja la persona potencialment beneficiària.
f) Declaració jurada o responsable de no haver obtingut una altra o altres ajudes pel mateix concepte, i
g) Certificat d'empadronament en qualsevol municipi de la Comunitat Valenciana.
Article 8. Sol·licituds
1. Cada persona física o jurídica interessada presentarà una única sol·licitud acompanyada de tantes fitxes com a productes o elements precise, d'acord amb els models que figuren en els annexos 1 i 1.1, per a persones jurídiques; així com en els annexos 2 i 2.1, per a persones físiques. Els citats annexos es trobaran disponibles per a ser emplenats en la pàgina web de la Generalitat: www.prop.gva.es, dins de «la guia», i en ella, en la secció de «procediments».
2. La fitxa o fitxes, que hauran d'adjuntar-se a cada sol·licitud, hauran de respondre a una unitat lògica i per si mateixes han de satisfer una necessitat concreta.
3. Cada fitxa serà objecte d'una valoració independent, sense perjuí que l'administració es reserve la potestat d'unificar o disgregar-les en funció del seu grau d'autonomia funcional.
Article 9. Lloc de presentació de sol·licituds
1. En virtut de l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les sol·licituds de subvenció, junt amb la documentació requerida, podran presentar-se en els registres següents:
a) En el Registre General de la conselleria de Justícia i Administracions Públiques (Tel.: 012) c/ Historiador Chabàs, 2; CP: 46479, València.
b) En els registres de qualsevol òrgan administratiu, que pertanga a l'administració General de l'Estat, a la de qualsevol administració de les comunitats autònomes, o a la d'alguna de les entitats que integren l'administració local si, en este últim cas, hagen subscrit l'oportú Conveni.
c) A les oficines de Correus, en la forma que reglamentàriament s'establisca.
d) En les representacions diplomàtiques o oficines consulars d'Espanya en l'estranger.
e) En qualsevol altre que establisquen les disposicions vigents.
2. Així mateix, la documentació referenciada en l'apartat anterior podrà presentar-se en qualsevol de les oficines PROP que figuren enumerades en l'annex 4.
Article 10. Termini de presentació de sol·licituds
El termini de presentació de sol·licituds serà de 20 dies naturals, comptats a partir de l'endemà al de la publicació d'esta orde en el DOCV.
Article 11. Documentació
1. Sol·licitud subscrita per la persona interessada o per qui legalment la represente, degudament emplenada, segons el model oficial que figura en l'annex 1.
2. Les fitxes descriptives dels productes o elements que es desitgen sol·licitar ?d'acord amb els annexos 1.1 (corresponent a entitats) i 2.1 (corresponent a persones físiques), junt amb un pressupost detallat de dues empreses subministradores ?en què es concrete clarament l'import total, i incloga els impostos corresponents- i un informe explicatiu de les limitacions que es pretén combatre.
3. Fitxa de manteniment de tercers, segons el formulari que figura en l'annex 3, i que servirà per a acreditar la titularitat del compte bancari a través de la qual la persona o entitat beneficiària vulga percebre la subvenció.
4. Documentació específica que hauran d'aportar les persones físiques:
a) Còpia compulsada del DNI de la persona sol·licitant i de la que legalment la represente o document equivalent segons les prescripcions legals.
b) Còpia compulsada del certificat de minusvalidesa en què conste el diagnòstic i el grau de minusvalidesa.
5. Documentació específica que hauran d'aportar les persones jurídiques:
a) Còpia compulsada del CIF de l'entitat sol·licitant i del DNI de la persona que actue en la seua representació, així com del poder de representació suficient o document equivalent segons les prescripcions legals, de la persona que ferm la sol·licitud.
6. En el cas que la sol·licitud presentada no reunisca els requisits establits en la present Orde, l'administració requerirà a la persona interessada perquè l'esmene en el termini improrrogable de 10 dies, amb la indicació que de no fer-ho es tindrà per desistida de la sol·licitud prèvia resolució a l'efecte, d'acord amb els articles 23 de la Llei 38/2003, de 17 de novembre, General de Subvencions i 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 12. Instrucció
1. Rebudes les sol·licituds, la Direcció General de Modernització les valorarà i podrà realitzar d'ofici totes les actuacions que considere necessàries per a la determinació, el coneixement i la comprovació de les dades en virtut dels quals s'ha de pronunciar la resolució.
2. En qualsevol fase de la tramitació de l'expedient, a la vista de la documentació que es troba en el seu poder i de les obligacions que s'adquirixen per la concessió de l'ajuda, es podran demanar informes dels organismes i de les entitats que es crega oportú i efectuar-ne les comprovacions necessàries sobre l'exactitud.
3. Amb caràcter general, els tràmits que hagen de ser fets pels interessat/des en el curs del procediment, s'esmenaran d'acord amb el que establix l'article 76 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 13. Valoració
1. Per a la valoració i concessió de les ajudes previstes en la present Orde, la Direcció General de Modernització atendrà als criteris de valoració i adjudicació de subvencions especificats en l'article 14, a la planificació i racionalització dels recursos, així com a les limitacions pressupostàries.
2. A fi d'avaluar cada sol·licitud, es crearà una Comissió de Valoració integrada pels membres següents:
- President: el director general de Modernització.
- Vocals: quatre tècnics/es de la Direcció General de Modernització, designats pel director general, un dels quals actuarà com a secretari/ària.
3. La comissió avaluadora adaptarà el seu funcionament al que establix la convocatòria i, de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 14. Criteris de valoració i d'adjudicació de les subvencions
1. Els criteris generals que, d'acord amb el susdit en l'annex 5, es prendran en consideració per a l'avaluació dels projectes són:
a) Adequació de recursos materials i suports tècnics sol·licitats als objectius que es pretenen.
b) Adequació del cost de les actuacions o de l'equipament.
c) Priorització d'aquelles entitats que presenten projectes destinats a col·lectius amb més dificultats per a accedir a la societat de la informació. En cas de persones físiques, a més de la dificultat d'accés, es considerarà el grau de minusvalidesa.
d) Grau de necessitat que l'entitat o la persona física plantege per a la millora de les condicions de vida a través de l'ús de les noves tecnologies.
e) Caràcter innovador de l'equipament sol·licitat, des del punt de vista conceptual i tecnològic.
f) En el cas de les entitats sense ànim de lucre, es valorarà el número potencial de persones destinatàries que es veuran beneficiades pel projecte, el seu grau d'impacte i els seus efectes positius.
g) Justificació de la necessitat ajuda tècnica, en el sentit que no haja de ser dispensada per l'ocupador, el sistema sanitari o l'educatiu; s'atorgarà prioritat a aquelles que siguen necessàries per a la vida diària o el treball. Es valorarà que el producte sol·licitat no dispose d'alternatives o que estes resulten de difícil disponibilitat.
2. La puntuació que corresponga a cada fitxa adjunta a la sol·licitud s'obtindrà a partir de la suma dels punts que s'hagen assignat per aplicació dels criteris establits en l'apartat precedent d'este article. La ponderació dels criteris s'establirà conforme al barem que consta com a annex 5.
3. Les fitxes presentades s'ordenaran en funció de la puntuació obtinguda de major a menor; corresponent a la fitxa millor valorada una ajuda igual a la sol·licitada, amb el límit de l'import global que, per a cada grup de persones beneficiàries, preveu l'article 5 d'esta orde. De la mateixa manera descrita, s'assignarà el sobrant que, si és el cas, quedarà disponible per a la segona fitxa i, de la mateixa manera es procedirà successivament segons l'orde establit.
4. D'acord amb l'esmentat article 5 d'esta orde, si efectuada l'assignació de les ajudes a totes les sol·licituds hagudes dins del mateix grup, encara quedara import disponible, s'incrementarà en tal quantia l'import previst per a l'altre grup d'ajudes, que es distribuirà d'acord amb allò que s'ha assenyalat en els paràgrafs anteriors.
Article 15. Resolució
1. Les sol·licituds d'ajudes objecte d'esta convocatòria les resoldrà el conseller de Justícia i Administracions Públiques, en el termini de tres mesos des de la data d'entrada de les mateixes en l'òrgan competent per a la seua tramitació.
2. Transcorregut el termini màxim sense haver-se notificat resolució expressa, haurà d'entendre's desestimada la sol·licitud formulada, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.
3. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost dels equips que ha d'adquirir l'entitat o persona física beneficiària.
4. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
5. Igualment, la concessió d'una subvenció, a l'empara d'esta orde, no comportarà cap obligació per part d'esta conselleria d'atorgar subvencions en exercicis posteriors.
6. La resolució d'adjudicació de les presents ajudes es publicarà en el Diari Oficial de la Comunitat Valenciana, a l'efecte que procedisquen, sense perjuí de la notificació individual a les persones i entitats beneficiàries.
Article 16. Recursos
1. Les resolucions dictades en virtut de la present convocatòria esgoten la via administrativa i contra elles podrà interposar-se recurs potestatiu de reposició en el termini d'un mes a comptar de l'endemà de la seua notificació.
2. Davant de la desestimació per silenci administratiu de la sol·licitud podrà interposar-se davant de l'acte presumpte idèntic recurs, en el termini de tres mesos a comptar del que haja finalitzat el termini per a dictar i notificar la resolució expressa que s'indica en article 14 de la present Orde.
3. Tot això sense perjuí que, en ambdós supòsits, la persona o entitat interessada puga interposar, directament, recurs contenciós administratiu en la forma, termini i condicions fixades en l'article 46 de la Llei 29/1998, de 13 de juliol, reguladora de la dita jurisdicció o qualsevol altre recurs que estime procedent.
Article 17. Sistema i forma de pagament de les subvencions
1. L'obligació de pagament es contraurà contra la presentació de factures reglamentàries segons la normativa vigent (Reial Decret 1496/2003, de 28 de novembre, pel qual s'aprova el reglament que regula les obligacions de facturació i es modifica el reglament de l'Impost sobre el Valor Afegit, BOE núm. 286, 29.11.2003).
2. El pagament de l'ajuda concedida es farà efectiu mitjançant transferència, després de la presentació per part de la persona o entitat beneficiària, de la documentació a què fa referència l'article 19 de la present Orde.
Article 18. Obligacions de les persones beneficiàries
1. Les persones i entitats beneficiàries estaran subjectes a les obligacions generals derivades de la normativa vigent sobre ajudes o subvencions públiques i, en particular, a el que fa referència l'article 14 de la Llei 38/2003, de 17 de novembre, General de Subvencions.
2. Les persones beneficiàries de la subvenció podran subcontractar l'execució total de l'actuació que constituïx l'objecte de la subvenció amb subjecció al que disposa l'art. 29 de la Llei 38/2003, de 17 de novembre, General de subvencions.
3. En particular, totes les persones físiques i jurídiques beneficiàries d'estes ajudes queden obligades a:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.
b) Acreditar davant de la conselleria de Justícia i Administracions Públiques el compliment dels requisits i les condicions, així com la realització de l'activitat i el compliment de la finalitat que determinen la concessió o gaudi de la subvenció.
c) Sotmetre's a les actuacions de comprovació a efectuar per la Direcció General de Modernització, així com a qualssevol altres de control financer que puga realitzar la Intervenció General de la Generalitat i aportat tota aquella informació que els siga requerida en l'exercici de les actuacions anteriors.
d) Comunicar a la Direcció General de Modernització l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
e) Disposar de llibres comptables, registres diligenciats i la resta de documents degudament autenticats en els termes exigits per la legislació aplicable a la persona o entitat beneficiària, en cada cas, amb la finalitat de garantir l'adequat exercici de les facultats de comprovació i control.
f) Conservar els documents justificatius de l'aplicació dels fons rebuts, inclosos els documents electrònics, en tant puguen ser objecte de les actuacions de comprovació i control.
g) Adoptar les mesures de difusió contingudes en l'apartat 4 de l'article 18 de la Llei General de Subvencions. En este sentit la persona física o jurídica beneficiària es compromet a citar que ha disfrutat d'una ajuda concedida per la conselleria de Justícia i Administracions Públiques en qualsevol publicació resultant de l'activitat per a la que es va concedir l'ajuda.
h) Les obligacions establides amb caràcter general en l'art. 31.4 de la Llei 38/2003, de 17 de novembre, General de Subvencions.
i) Justificar la realització de l'adquisició dels equips o elements subvencionats en el termini comprés entre la data de la notificació de la concessió de la subvenció i el dia 15 de desembre de 2007 (ambdós inclosos).
Article 19. Sistema de justificació de les subvencions
La justificació total presentada per l'adjudicatari o adjudicatària haurà de ser, com a mínim, igual a la despesa total estimada de l'equip objecte de la subvenció i no podran ser compensades entre si les quantitats subvencionades per diferents conceptes.
Article 20. Documentació justificativa a presentar per la persona o entitat beneficiària
1. Les persones, físiques o jurídiques, beneficiàries presentaran les factures reglamentàries junt amb les seues còpies. Dites còpies seran confrontades en el registre d'entrada en què es presente l'escrit sol·licitant el pagament i la factura original serà tornada a la persona beneficiària.
2. Excepcionalment, la Direcció General de Modernització podrà admetre documentació que es presente fora del termini establit en la present convocatòria, acreditativa de la correcta realització de l'activitat subvencionada, sempre que el retard obeïsca a causes degudament justificades en l'expedient i no imputables al beneficiari/a de la subvenció.
Article 21. Termini de presentació de la justificació de les subvencions
Amb independència del tipus de subvenció de què es tracte, el termini de màxim de presentació de la justificació finalitzarà el dia 15 de desembre de l'any 2007.
Article 22. Desistiment sense efecte, minoració i reintegrament
1. Es podrà dictar una resolució de desistiment sense efecte o minoració i, en tot cas, reintegrament de les quantitats percebudes amb la corresponent exigència dels interessos de demora des del moment del pagament de la subvenció en els supòsits de l'article 47.9 del Decret Legislatiu, de 26 de juny de 1991, del Consell de la Generalitat Valenciana pel que s'aprova el text refós de la Llei d'Hisenda Pública de la Generalitat Valenciana.
2. El procediment s'iniciarà d'ofici com a conseqüència de la iniciativa pròpia de l'òrgan competent, en virtut d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria o de la formulació d'una denúncia.
3. En la tramitació del procediment es garantirà, en tot cas, el dret de les persones interessades a l'audiència.
4. El termini màxim per a resoldre serà de tres mesos des del moment que va ser incoat l'expedient de desistiment sense efectes o de minoració.
5. Les quantitats que es reintegren tindran la consideració d'ingrés de dret públic, als efectes del procediment aplicable per a la cobrança.
Article 23. Reintegrament de quantitats percebudes
1. Procedirà el reintegrament de les quantitats percebudes i l'exigència del corresponent interés de demora des del moment del pagament de l'ajuda ?d'acord amb el que establix l'article 37 de la Llei 38/2003, de 17 de novembre, General de Subvencions-, en els següents supòsits d'incompliment de les condicions imposades amb motiu de la concessió de la subvenció:
a) Obtenció de la subvenció falsejant les condicions requerides per a això o amagant aquelles que ho hagen impedit.
b) Incompliment total o parcial de l'objectiu, de l'activitat, del projecte o la no adopció del comportament que fonamenten la concessió de la subvenció.
c) Incompliment de l'obligació de justificació o justificació insuficient.
d) Incompliment de l'obligació d'adoptar les mesures de difusió contingudes en l'article 18.3.g) de la present Orde.
e) Resistència, excusa, obstrucció o negativa a les actuacions de comprovació i control financer; així com l'incompliment de les obligacions comptables, registrals o de conservació de documents, quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedent de qualssevol administracions o ens públics o privats, de la Unió Europea o d'organismes internacionals.
f) Incompliment de les obligacions imposades per l'administració a les persones beneficiàries, així com dels compromisos per estes adquirits, amb motiu de la concessió de la subvenció, sempre que afecten o es referisquen al mode en què s'han d'aconseguir els objectius, realitzar l'activitat, executar el projecte o adoptar el comportament que fonamenta la concessió de la subvenció.
g) Incompliment de les obligacions imposades per l'administració a les persones beneficiàries, així com dels compromisos per estos adquirits, amb motiu de la concessió de la subvenció, diferents dels anteriors, quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedent de qualssevol administracions o ens públics o privats, nacionals, de la Unió Europea o d'organismes internacionals.
h) L'adopció, en virtut del que establixen els articles 97 a 89 del Tractat de la Unió Europea, d'una decisió de la qual es derive una necessitat reintegrament.
2. En el cas que el compliment de la persona o entitat beneficiària s'aproxime de manera significatiu al compliment total i s'acredite per esta una actuació inequívocament tendent a la satisfacció dels seus compromisos, la quantitat a reintegrar vindrà determinada segons el principi de proporcionalitat, d'acord amb l'exigència continguda en el paràgraf n) de l'apartat 3 de l'article 17 de Llei 38/2003, de 17 de novembre, General de Subvencions.
3. Igualment, en el supòsit de concurrència de subvencions o un altre tipus d'ingrés, quan l'ajuda principal siga de la Generalitat procedirà el reintegrament de l'excés obtingut sobre el cost de l'activitat exercida.
DISPOSICIONS ADDICIONALS
Primera
Els aspectes regulats en la present Orde s'aplicaran sense perjuí del conjunt de normes que regulen l'administració de la Generalitat, especialment en matèria pressupostària.
Segona
De conformitat amb el que establix la Llei Orgànica 15/1999, de 13 de desembre, de Protecció de Dades de Caràcter Personal, les dades personals de les persones sol·licitants arreplegades en el transcurs del present procediment de concurrència competitiva, seran inclosos en un fitxer automatitzat titularitat de la Direcció General de Modernització, amb domicili en el carrer Colom, 66, CP. 46820 València (Espanya) i la finalitat del qual serà resoldre la concessió de les ajudes dirigides a facilitar l'accés a la Societat de la Informació de les Persones amb Discapacitat.
DISPOSICIONS FINALS
Primera
El director general de Modernització queda autorizat per a dictar totes les instruccions que calguen per al desplegament de la present Orde.
Segona
Quan, per part de les entitats sol·licitants, es faça publicitat a través de qualsevol mitjà de comunicació dels equips subvencionats, totalment o parcialment, mitjançant les ajudes a què es referix esta orde, serà obligatori fer constar explícitament que es tracta d'un centre o programa subvencionat per la Generalitat i pels fons FEDER.
Tercera
La present Orde entrarà en vigor l'endemà de la seua publicació en el Diari Oficial de la Comunitat Valenciana.
Quarta
Contra les bases de la present convocatòria es podrà interposar, potestativament, recurs de reposició davant del mateix òrgan que les ha dictades, en el termini d'un mes comptat des de l'endemà a la seua publicació; o bé, directament, recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos a comptar de l'endemà a la seua publicació, de conformitat amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre que s'estime adequat.
València, 25 d'octubre de 2007.- El conseller de Justícia i Administracions Públiques: Fernando de Rosa Torner.